钦定古今图书集成/明伦汇编/氏族典/第246卷 > 张禧
## 钦定古今图书集成/明伦汇编/氏族典/第246卷 > 张禧

按《元史张禧传》：“禧，东安州人。父仁义，金末徙家益都，
以功署军马总管，守信安逾十年，度不能支，乃举城
内附，授管军元帅，赐爵县侯。禧年十六，从攻徐州、归
德，复从察罕攻寿春、安丰、庐、滁、黄、泗诸州，皆有功。禧
素峭直，为主将所忌，诬以他罪，欲寘之法。时王鹗侍
世祖于潜邸，禧密往依之，鹗请左丞阔阔荐禧。世祖”
即位，授新军千户。至元元年，升唐邓等州卢氏保甲
丁壮军总管。宋侵均州，总管李玉山败走，帝命禧代
之。三年，复均州。四年，改水军总管。十年，行省集诸将
问破襄阳之策，禧言：“襄樊夹汉江而城，敌人横铁锁，
置木橛于水中，今断锁毁橛，以绝其援，则樊城必下。
樊城下则襄阳可图矣。”行省用其计，乃破樊城，而襄
阳继降。帝遣使录诸将功，授宣武将军、水师万户。丞
相伯颜因命禧为水军先锋，战有功，加信武将军。十
四年，加怀远大将军、江阴路达鲁花赤、水军万户。十
六年，入朝，进昭勇大将军、招讨使。十七年，加镇国上
将军、都元帅。时朝廷议征日本，禧请行，即日拜行中
书省平章政事，与右丞范文虎、左丞李庭同率众师

文虎、庭战舰悉坏，禧所部独完。文虎等议还，禧曰：“士
卒溺死者半，其脱死者皆壮士也，曷若乘其无回顾
心，因粮于敌以进战。”文虎等不从，遂还至京师，文虎
等皆获罪，禧独免。